IKR gee Jansen ŉ klop op die skouerMarco Jansen. Foto: Hansie Linde. Die Internasionale Krieketraad (IKR) het Marco Jansen ŉ groot klop op die skouer gegee toe hy die Protea-ster as sy opkomende speler van die jaar aangewys het. Arshdeep Singh (Indië), Ibrahim Zadran (Afghanistan) en Finn Allen (Nieu-Seeland) was die ander benoemdes in die kategorie. Maar ŉ linkshandige snelbouler wat 2,06 m in sy sokkies staan sal ongetwyfeld krieketliefhebbers opgewonde maak. En Jansen het nie teleurgestel nie. In sy tien toetse vir die Proteas het hy reeds 41 paaltjies teen ŉ gemiddeld van 21,65 geneem. Terselfdertyd het hy ook 277 lopies met ŉ hoogste telling van 59 geslaan. Dan skroom hy ook nie om vuur met vuur te beveg nie – dink maar net aan sy tweestryd met Jasprit Bumrah op die Wanderers. Die Indiese snelbouler het toe die jong Suid-Afrikaner vroeër met ’n paar aflewerings teen die lyf getref en Jansen het probeer om hom in eie munt terug te betaal. Met die spoednaald en die humeure wat die hoogte ingeskiet het, moes Marais Erasmus (skeidsregter) tussenbeide tree. Die Suid-Afrikaner het egter die laaste gelag toe hy Bumrah vanaf Kagiso Rabada se boulwerk uitgevang het. Mahela Jayawardena het ook intussen Jansen se lof besing. “Hy was ŉ onbekende speler toe ons hom destyds deel van die Mumbai-opset gemaak het, maar ons het geweet dat hy oor baie talent beskik. Sy sterk punt is ongetwyfeld sy lengte en soos wat hy ouer word gaan hy beslis ook met meer vaart boul,” het die voormalige Sri Lanka-kaptein en Mumbai Indians-afrigter gesê. Marco Jansen had an unforgettable 2022 and was a deserved winner of the ICC Men's Emerging Cricketer of the Year award ???? More ➡️ https://t.co/YmCEMh89XD pic.twitter.com/iwEkdfxap7 — ICC (@ICC) January 26, 2023 Die Suid-Afrikaner het veral teen Engeland op die Oval uitgeblink. Hy het amper ŉ derde van die Proteas se eerstebeurttelling aangeteken, waarna hy vyf paaltjies in Engeland se kolfpoging laat spat het. Hy het onder meer van die gevaarlike Joe Root en Harry Brook ontslae geraak om met ŉ boulontleding van 5/35 te spog. Jansen speel tans vir die Eastern Cape Sunrisers in die plaaslike SA20-toernooi, terwyl hy ook deel van die Protea-eendaggroep vir die komende reeks teen Engeland is.